**Predkladacia správa**

 Cieľom koncepcia oddlženia zdravotníckych zariadení je riešiť finančnú situáciu nemocníc vo vzťahu k ich veriteľom v oblasti existujúceho stavu záväzkov po lehote ich splatnosti, ako aj realizáciu opatrení na úrovni nemocníc s cieľom zamedzovať ich ďalšiemu zadlžovaniu. Sprievodným podporným opatrením má byť uvoľnenie zdrojov na oddlženie nemocníc.

 Obsahom materiálu je popis súčasného stavu v hospodárení nemocníc, dôvody zámeru ich oddlžovania, popis procesu a podmienky oddlžovania. Primárnym cieľom je zamedzovať ich ďalšiemu zadlžovaniu.

Dlh nemocníc (všeobecných a špecializovaných), ktoré majú byť predmetom oddlženia je vyčíslený prostredníctvom výšky záväzkov po lehote splatnosti. K 31.12.2016 je dlh iba u sledovaných nemocníc vyčíslený na úrovni 647 mil. EUR.

Hlavné dôvody ich oddlženia sú nasledovné:

V súčasnosti iba 13 nemocníc z celkového počtu 110 hospodári tak, že má predpoklady na vytváranie nových záväzkov po lehote splatnosti (záporná hodnota EBITDA). Ostatné ktoré spadajú do režimu oddlžovania majú väčšinou dlhy z minulých období;

Európska komisia začína proti Slovenskej republike konanie kvôli nedostatkom v aplikácii smernice Európskeho parlamentu a Rady 2011/7/EÚ zo dňa 16. februára 2011 o boji proti oneskoreným platbám v obchodných transakciách pokiaľ ide o uplatnenie predmetnej smernice v otázke úhrad faktúr od zdravotníckych zariadení v prospech dodávateľov. Realizáciou koncepcie oddlžovania vrátane systémových opatrení na úrovní nemocníc prispeje Slovenská republika významnou mierou k napĺňaniu svojho záväzku vo vzťahu k uvedenej smernici;

Vo všetkých nemocniciach v pôsobnosti MZ SR sú realizované konkrétne kroky s cieľom dosiahnuť vyrovnané hospodárenie uvedených nemocníc na úrovni EBITDA. Sú prehodnocované náklady, vrátane dodávateľsko-odberateľských vzťahov. Dôraz je tiež kladený na zefektívnenie a skvalitnenie prevádzkových, riadiacich a kontrolných procesov v nemocniciach. Zníženie tlaku veriteľov prostredníctvom oddlžovania bude významným podporným nástrojom pri realizácii systémových krokov na úrovni nemocníc;

Zníženie nákladov na obstaranie tovarov a služieb (ŠZM, služby) vo výške cca 10-15%, v dôsledku započítania nákladov dodávateľov na financovanie poskytnutých tovarov a služieb;

Umožnenie prístupu k možnosti čerpania finančných zdrojov z integrovaného regionálnemu operačnému programu.

 Výsledky realizácie vyššie popísaných opatrení v hospodárení nemocníc sa prejavia v plnej miere v strednodobom časovom horizonte. Nemocnice ešte v súčasnosti ani napriek realizovaným opatreniam nie sú schopné vygenerovať dostatočné zdroje na úhradu svojich záväzkov po lehote splatnosti a čelia tlaku zo strany veriteľov.

Ministerstvo zdravotníctva spolu s Ministerstvom financií vytvorilo v tejto súvislosti finančný mechanizmus, v rámci ktorého budú mať veritelia možnosť uspokojiť svoje pohľadávky voči nemocniciam za podmienok definovaných v Koncepcii oddlženia zdravotníckych zariadení.

Koncepcia oddlžovania je vytvorená na základe princípu transparentnosti, na princípe rovnakých podmienok účasti pre všetkých, so súčasným dôrazom na efektívne vynakladanie verejných zdrojov. Zapojenie veriteľov do tohto systému oddlžovania je dobrovoľné a právne nenárokovateľné. V prípade, že prihlásená pohľadávka veriteľa nebude v tomto mechanizme uspokojená, práva veriteľa z titulu vlastníctva pohľadávky voči nemocnici nezanikajú a ostávajú nezmenené aj so všetkými právnymi nárokmi. To isté platí aj v prípade, že sa veriteľ do tohto mechanizmu nezapojí. Možnosť zapojiť sa do uvedeného mechanizmu za podmienok definovaných v koncepcii budú mať všetky nemocnice definované vo vlastnom materiáli pôsobiace v Slovenskej republike bez ohľadu na ich právnu formu či vlastníctvo.

Návrh nemá vplyv na životné prostredie, informatizáciu spoločnosti ani na služby verejnej správy pre občana.

Návrh ma negatívny vplyv na rozpočet verejnej správy. Má zároveň pozitívny vplyv na plnenie záväzkov Slovenskej republiky pri aplikácii smernice Európskeho parlamentu a Rady 2011/7/EÚ zo dňa 16.februára 2011 o boji proti oneskoreným platbám v obchodných transakciách. Takisto má návrh pozitívny vplyv na podnikateľské prostredie vzhľadom k tomu, že realizáciou projektu sa zlepší likviditná pozícia veriteľov nemocníc.